Նշենք, որ Եվրոպական միության շրջանակներում միացյալ զորքերի ստեղծման գաղափարը բնավ նոր չէ: Ավելին, դրա ստեղծման մասին խոսվում էր դեռ 1950-ականներին, երբ, ըստ էության, դրվում էին ԵՄ հիմքերը: Այդ գաղափարի շուրջ քննարկումները շարունակվեցին նաև հաջորդող տարիների ընթացքում, իսկ առավել խորը մշակված, ձևավորված տեսքով հանդես եկան արդեն 1980-ականներին: Այս ամենի տրամաբանության ներքո էր, որ 1987-ին Ֆրանսիայի նախագահ Ֆրանսուա Միտերանի նախաձեռնությամբ ստեղծվեց ֆրանս-գերմանական միացյալ բրիգադան: Այնուհետև 1992-ին ձևավորվեց «եվրոկորպուսը» ՝ որպես միացյալ զորքերի ստեղծման նախադրյալ: Ներկայումս դրա անդամ են հանդիսանում Ֆրանսիան (1992-ից), Գերմանիան (1992-ից), Բելգիան (1993-ից), Իսպանիան (1994-ից) և Լյուքսեմբուրգը (1996-ից): Ասոցիացված անդամ են Հունաստանը (2002-ից), Լեհաստանը (2002-ից), Թուրքիան (2002-ից), Իտալիան (2009-ից), Ռումինիան (2016-ից): Սակայն տվյալ մարմինը միջկառավարական համաձայնագրերի հիման վրա ստեղծված մարմին է, ուստի ուղղակիորեն դուրս է ԵՄ ընդհանուր կառուցվածքից և անմիջականորեն չի ենթարկվում վերջինիս: Փոխարենը քննարկվող եվրոպական միացյալ զինված ուժերը կամ եվրոբանակը նախատեսվում է ստեղծել հենց ԵՄ շրջանակներում: